b'\n_START_ARTICLE_\nPunat\n_START_SECTION_\nGeografija\n_START_PARAGRAPH_\nPunat, drugo najve\xc4\x8dje naselje na Krku, le\xc5\xbei na jugovzhodni strani Puntarske (Ko\xc5\xa1uljanske) drage, nedale\xc4\x8d stran od plitvega in ozkega preliva Usta, ob istoimenskem zalivu. Kraj sestavljata dva dela; starej\xc5\xa1e naselje, malo odmaknjeno od morja in novej\xc5\xa1i del ob morski obali._NEWLINE_Vhod v zaliv Punat je globok samo 3,2 m in \xc5\xa1irok okoli 180 m. (V pripravi je projekt, da se plovno korito poglobi na 4,5 m).  Burja in jugozahodni veter lahko plovbo manj\xc5\xa1ih plovil ote\xc5\xbeko\xc4\x8dita ali celo onomogo\xc4\x8dita. Plovbo v prelivu uravnavajo usmerjevalne oznake in trije svetilniki.\n_START_SECTION_\nGospodarstvo\n_START_PARAGRAPH_\nGlavna gospodarska dejavnost je turizem. V preteklosti je bila tu znana ladjedelnica, zdaj pa kraj slovi po eni najve\xc4\x8djih in najbolje opremljenih marin na vzhodni obali Jadrana. Marina Punat ima 860 privezov v morju in 300 mest na kopnem. Obiskovalcem nudi servisno delavnico, dva nepremi\xc4\x8dna dvigala (5 in 10 t),  premi\xc4\x8dno (30 t) dvigalo, in splavno dr\xc4\x8do. Poleg dveh avtokampov in enega nudisti\xc4\x8dnega kampa so v kraju \xc5\xa1e \xc5\xa1tirje hoteli (H.Park I., Depandansa Park II., H. Kanjat in H.Omorika)\n_START_SECTION_\nZgodovina\n_START_PARAGRAPH_\nStaro ime kraja Villa di Ponte izvira iz leta 1480. Med najstarej\xc5\xa1e zgradbe v kraju spada \xc2\xbbstari to\xc5\xa1\xc2\xab, mlin za olive, ki je bil postavljen v 18. stoletju. \xc5\xbdupnijska cerkev, postavljena  1773, je bila 1934 pregrajena. Na koncu zaliva , ob cesti proti Krku, okoli 3\xc2\xa0km od naselja, stoji cerkvica sv. Donata, postavljena v 9. stoletju, eden najstarej\xc5\xa1ih spomenikov posebne oblike (cerkvica ima kupolo nad centralnim prostorom in dve polkro\xc5\xbeni apsidi).'